arnastofnun/IGC-2024 huggingface dataset:
Burt með nafnleysið

Nafnleysingjar geta víðs vegar komið efni sínu á framfæri, þótt þeim verði settar skorður á mbl.is. Nafnleysi verður ekki útrýmt af vefnum. Hins vegar er nafnleysið hættulegt og hefur hingað til stuðlað að slúðri og rugli. Hefðbundin fjölmiðlun byggist á nafngreindri ábyrgð, sem dómstólar fjalla um. Ekkert slíkt kerfi er til á vefnum. Í stað nafngreindra fagmanna vaða nafnleysingjar á súðum. Þetta er staðreyndin í 99% tilvika, þótt einstaka sinnum hafi nafnleysingjar sitthvað til síns máls. Ég vona, að smám saman muni notendur vefsins átta sig á, að betra sé að treysta nafngreindu bloggi.
Sjö skjólstæðingar ráðherrans

Ein fyrsta lygi Björgvins ráðherra í ruglinu var, að sérstaklega yrði gætt hagsmuna námsmanna. Þeir fengu í skallann gengishrun og bankahrun. Nú eru efndir loforðsins komnar í ljós. Sjö manns fengu neyðarhjálp námsmanna. Það er allt og sumt. Jafngildir því, að Björgvin ráðherra hafi logið öllu saman. Eins og öðru, sem hann lofaði í ruglinu á blaðamannafundum með Geir. Nú eru þeir hættir að halda blaðamannafundi, enda geta þeir ekki endalaust lofað öllu fögru, þegar efndirnar eru farnar að koma í ljós. Ríkisstjórnin hefur vandlega læst að sér og hleypir engu hreinu lofti inn í fílabeinsturninn.
Allir steinþegja þeir

Ríkisstjórnin steinþegir um hundrað milljarða, sem gufuðu upp í Kaupþingi rétt fyrir hrunið, runnu til vildarvina. Seðlabankinn og fjármálaeftirlitið steinþegja um þessa hundrað milljarða. Skilanefndir, bankaráð og -stjórar steinþegja um þessa hundrað milljarða. Það er eins og hundrað milljarðar króna séu einhver skiptimynt. Eins og þeir haldi, að vandinn hverfi með því að þegja um hann. Þannig er ástandið. Brennuvargar steinþegja um það, sem þeir eru að gera og eru ekki að gera. Þannig ímynda þeir sér, að þeir komist úr öllum vanda. Eins og strútar í sandi, óhæfir jafnvel sem brennuvargar.
Omega og útrýmingin

Ísraelsstjórn segist ætla að útrýma Hamas núna. Samt nýtur Hamas stuðnings meirihluta íbúa Gaza og vann þar síðustu kosningar. Svo að Ísraelsríki þarf að útrýma meirihluta íbúanna, ef hótanir þess eiga að rætast. Ísrael hefur lengi verið hryðjuverkaríki, sem leikur lausum hala í vestrænu samfélagi. Endalausir glæpir Ísraelsríkis og Ísraelsþjóðar eru framdir á mestri ábyrgð Bandaríkjanna, sem jafnan setja kíkinn fyrir blinda augað. Og hér á landi sérhæfir sjónvarpsstöðin Omega sig í svívirðilegum spuna fyrir Ísrael. Hún er tákn hins fáránlega ástands. Efna þarf til mótmæla við húsnæði hennar.
Ríkið í tuskubúðunum

Íslenzka ríkið fer tæpast að reka tuskubúðir í Bretlandi. Gegnum bankana, sem vilja breyta útrásarskuldum í hlutafé. Mér finnst ólíklegt, að þetta sé leiðin til að gæta hagsmuna skattgreiðenda. Erfitt er að sjá fyrir sér skriffinna sem deildarstjóra í tuskubúðum. Á slíkum vinnustöðum skipta natni og tízkumat öllu máli, eitthvað sem skriffinnar kunna ekki. Finnst líklegt, að skuldakóngum sé áfram ætlað að stjórna tuskubúðunum og vænta síðari gróða. Það finnst mér rangt. Þeir eru búnir að tapa sínu spili. Bankar eiga ekki að kasta góðum peningum eftir vondum í samkrulli við skuldakóngana.
Samkrull ríkisrekins Mogga

Sé ekki, að Mogginn geti kvartað mikið yfir samkrulli frétta og skoðana í vefmiðlum. Slík grautargerð hefur áratugum saman einmitt verið einkenni Morgunblaðsins. Flokksblaðamennska og innanflokksblaðamennska hefur gefið tóninn á Mogganum eins og núna gerist á AMX og Smugunni. Mogginn stundar grautargerð í þágu Evrópusambandsins eins og AMX á móti. Munurinn er sá, að Davíð og Styrmir og Óli Björn eru ekki á ríkisframfæri við þá iðju. En Mogginn er hins vegar rekinn af Glitni, sem er í eigu skattgreiðenda. Þeir leggja þessa dagana tvö hundruð milljónir á mánuði með grautargerð Moggans.
Full ábyrgð hvers fyrir sig

Jón Ásgeir Jóhannesson spyr á tveimur síðum í Mogganum, hvort hann hafi sett Ísland á hausinn. Svarar sjálfur og segist ekki hafa verið einn að verki. Líklega er þáttur sumra annarra útrásarvíkinga meiri, ef litið er á IceSave. Og kannski hefði skárri seðlabankastjóri og skárri ríkisstjórn ekki klúðrað Glitni og fellt bankana eins og dóminó. Ég set þessa opinberu aðila efst í skúrkaskrána. Næst í röðina set ég forstjóra fjármálaeftirlitsins og biluðu bankastjórana. Í þriðja sæti koma útrásarvíkingarnir. Bjöggarnir eru þar framar í flokki en Jón Ásgeir. En hver þeirra fyrir sig ber fulla ábyrgð.
Meðsekar stofnanir

Mér finnst líklegt, að Fjármálaeftirlitið sé meðsekt í hundrað milljarða króna þjófnaði í Kaupþingi. Og öruggt, að skilanefnd bankans er meðsek. Vitað hefur verið um þjófnaðinn marga mánuði, en var samt ekki rannsakaður. Skilanefndinni bar að gæta hagsmuna bankans, en gerði það ekki, leit ekki einu sinni á málið. Fjármálaeftirlitinu bar að hafa eftirlit, en gerði það ekki. Ef einhver rest af réttlæti er eftir í þessu landi, á það að ná yfir skilanefndina og fjármálaeftirlitið. Þar er að finna umsvifamestu bófana í bankahruni Íslands. Brennuvargana, sem þykjast enn vera brunaliðið.
Hundrað milljarða gömul frétt

Flest bendir til, að skilanefnd Kaupþings hafi ætlað að skauta yfir hundrað milljarða króna stuld úr bankanum. Enda er skilanefndin að nokkru skipuð fyrrverandi yfirmönnum bankans. Ábendingin utan úr bæ var ekki ný frétt, því að Fjármálaeftirlitið hafði vitað um málið mánuðum saman. Hvorki eftirlitið né skilanefndin höfðu gert neitt með það. Nú er málið komið framhjá þeim til efnahagsbrotadeildar ríkislögreglunnar. Vonandi gerir hún eitthvað í því. Þótt fólk hafi raunar ekki ástæðu til að treysta henni frekar en skilanefnd og fjármálaeftirliti. Ljóst er, að þarna átti að þagga niður risaskandal.
Haltu kjafti og vertu þæg

Góður var leiðari Páls Baldvins Baldvinssonar í Fréttablaðinu í dag. Ekki þessi meiningarlausa moðsuða hversdagsins. Prestar eru auðvitað “hyski” sem reynir að sefa réttláta reiði þjóðarinnar. Þeir tóna “haltu kjafti og vertu þæg”, eins og þeir séu spunakarlar stjórnvalda, embættismanna og víkinga. Auðvitað er líka rétt hjá Páli, að yfirvofandi áramótaávörp verða “lágkúra”, allt frá forsetanum og niður úr. Það hefur alltaf verið svo, þjóðin hefur bara alltaf talið lágkúru vera eðlilega. Og notalega. Enginn marktækur getur haft neitt á móti hreinum og beinum skoðunum Páls á innihaldslausri froðu.
Óbærilega ólæsilegar

Fréttablaðið tók afgerandi forustu í þjónustu um helgina. Það kom út bæði laugardag og sunnudag meðan Mogginn var enn í fríi. Prentsmiðja Moggans var opnuð til að koma út fríblaði, okkur að kostnaðarlausu. En áskriftarblaðið svaf værum svefni. Þetta segir meira en nokkrar yfirlýsingar um ágæti mismunandi dagblaða. Fríblaðið hefur tekið við af áskriftarblaðinu, þjónar okkur betur. Þegar Fréttablaðið tekur upp ígildi minningargreina, hættir Kristín að kaupa dagblað, sem ég þarf ekki. Kaldhæðnislegt er, að Mogginn skuli enn skrimta dauflega í krafti óbærilega ólæsilegra minningargreina.
Svíkja alltaf leppana

“Bandaríkjamenn hurfu héðan án þess að virða á nokkurn hátt stöðu þeirra, sem höfðu lagt mest af mörkum til að tryggja veru bandaríska varnarliðsins hér. Þar var Sjálfstæðisflokkurinn fremstur í flokki og Morgunblaðið í fremstu víglínu. Þetta hirðuleysi Bandaríkjamanna er ekki gleymt.” Svo segir

Styrmir Gunnarsson ritstjóri um viðskilnaðinn við íslenzka leppa. Hann er raunar sá sami og annars staðar, þar sem Bandaríkin hafa lagt á flótta. Í Víetnam, í Líbanon, í Sómalíu, í Írak. Alls staðar hafa Bandaríkin skilið stuðningsmenn sína eftir í skítnum, þegar þau lýsa yfir sigri og flýja burt.
Stuldur ofviða kerfi

Einn stuldur hefur fundizt hjá Kaupþingi, ekki vegna ágætis skilanefndar, heldur vegna ábendingar utan úr bæ. Hann nemur hundrað milljörðum króna, stjarnfræðilegri upphæð. Stjórnendur í bankanum afhentu vildarmönnum sínum samtals þessa upphæð rétt fyrir hrunið. Peningunum var komið til útlanda, einkum Lúxemborgar, svo að ríkið næði ekki í þá. Ekkert hefur enn verið gert að gagni í málinu, enginn verið handtekinn og enginn kærður. Enda er stærð málsins líklega ofviða íslenzku lögreglu- og dómskerfi. Þar eru menn vanari að setja róna í fangelsi fyrir að stela vörum að upphæð fimm þúsund krónur.
Spakmæli annarra og mín

Ég les, að frægir menn eigi sér einkunnarorð, sem þeir fari eftir og geri feril þeirra glæstan. Júlíus Cesar sagði “iacta alea est” og tign hans var í höfn. “Við mótmælum allir”, sagði Jón Sigurðsson. Ronald Reagan sagði: “Ég hefði gaman af að sjá, hvernig boðorðin tíu mundu líta út eftir þinglega meðferð”. Ég gæti hugsað mér þetta spakmæli: “Allur matur, sem étinn er standandi framan við ísskápinn, einkum að næturlagi, vigtar helmingi minna í kaloríum en sé hans neytt sitjandi til borðs á venjulegum matmálstíma.”
Tvær pottþéttar aðferðir

Fann pottþétta aðferð við að minnka um tvö kíló á viku langtímum saman. Alls um tólf kíló á hálfum öðrum mánuði. Með því að borða gras fjórum sinnum á dag, fisk einu sinni á dag, einu sinni á diskinn, ekkert milli mála. Fæ hins vegar engin verðlaun fyrir pottþétta aðferð við þyngjast aftur um tvö kíló á einni jólaviku. Þrautreynd aðferð fjöldans. Lá í gærmorgun með brjóstsviða, sem ég vissi ekki, hvort stafaði af hangikjöti eða piparkökum. Nema hvort tveggja sé. Mannaði mig til að skríða á fætur og príla upp Esju í ræktinni. Fann hvernig lífið seytlaðist inn aftur. Má ekki bara banna jólin?
Einmana, gamall og geðvondur

Ketchup tómatsósa hefur ekki verið keypt í minni innkaupatíð á þessu ágæta góðborgaraheimili. Oftast er þó til slík sósa í kæliskápnum. Börnin eða barnabörnin hafa lag á að smygla slíku inn í húsið. Sérstaklega fyrir stórhátíðir, þegar þau þurfa að þola fyrsta flokks matreiðslu. Ég var búinn að kaupa í Melabúðinni hangikjöt af veturgömlu frá Kópaskeri. Með slíku er aðeins haft einfalt meðlæti, rjómuð kartöflustappa og grænar baunir ekki úr dós. Birtist þá ekki tómatsósa á borðinu, lin plastflaska, sem fretað er úr á kjötsneiðarnar. Það er von, að ég sé talinn einmana, gamall og geðvondur.
Nazismi Ísraels

Síðast var ég í Ísrael árið 1996. Sannfærðist þá um, að örlögin hefðu leikið grátt ríki og þjóð. Fyrri fórnardýr nazista höfðu breytzt í kvalara að hætti nazista. Hlustaði á hádegisverðarræðu Ehud Olmert, borgarstjóra Jerúsalems. Þá hugsaði ég: “Margir eru skrítnir hér í Ísrael, en þessi er sá versti.” Síðan varð Olmert forsætisráðherra og æði Ísraelsríkis versnaði enn. Vinnur hryðjuverk sín í skjóli Bandaríkjanna. Fær áreiðanlega frítt spil hjá Barack Obama. Fjöldamorð í loftárásum dagsins minna á endalausa stríðsglæpi Ísraels og brot á fjölþjóðasamningum. Eru nazismi ríkis og því miður þjóðar einnig.
Kreppuhagfræði mín

Í aðvífandi kreppu er gott að eiga gjaldeyri. Evrur eru fínar, traustari en dollarar. Engir pappírar eru neins virði, sízt hlutabréf og skuldabréf fjármálastofnana og útrásarfyrirtækja. Húsnæði er verðlaust að sinni, en hlýtur að hækka, þótt það nái ekki fyrri hæðum. Land er verðmætara, enda í eðli sínu takmarkað, en menn verða að liggja á því að sinni. Gulli líkast er rauðvín frá frægustu búgörðum heims, einkum í Bordeaux og Búrgund, naumt skammtað til auðmanna. Tamdir góðhestar til útflutnings eru evrum líkastir, svo og hvers kyns fiskur ætur. Þetta er kreppuhagfræði mín í lok árs 2008.
Barnahandbók um fótbolta

Orðinn leiður á reyfaraöldinni. Nenni ekki að lesa fleiri metsölubækur um rannsóknalöggur eða -blaðamenn. Né þýðingar á mest seldu reyfurum annarra tungumála. Sú metbókahefð er komin á leiðarenda. Í staðinn las ég gamlan Simenon, er kafar betur ofan í sálarlíf jaðarfólks. Og gamla leiðsögubók um Jerúsalem og nálæg lönd, rifjaði upp heimsóknir þangað. Merkasta bókin, sem ég fletti, var Dýrin, rosalega skrautlegt flettirit um dýraríkið. Hún var hins vegar of þung til að taka í rúmið, svo að ég las hana ekki. Stalst svo um nóttina til að lesa barnahandbók númer eitt um alfræði fótboltans.
Vond apólógía forsetans

Versta jólabókin í ár er sú, sem Guðjón Friðriksson skrifaði um Ólaf Ragnar Grímsson. Eftir góðar bækur um Einar Benediktsson og fleiri er þunnt að skrifa nafn sitt undir sjálfsævisögu annars. Bókin átti að vera lofgerð um forustu forsetans í útrásinni. Við hrun hennar var bókin snarlega stytt um sextíu síður, myndir útrásarvíkinga minnkaðar, skipt um kápu. Fyrir bragðið missti bókin marks, varð að lélegri apólógíu fyrir pólitíkus, sem hefur fátt að kenna. Bókin hefði átt að fjalla um, hvernig æstur flokkspólitíkus varð á einni nóttu að útrásar-forstjóra. Og hvernig Davíð Oddsson varð antíkristur.
Óvenjulegt jólasjónarhorn

Mamúd Amadinejad Íransforseti flutti brezku þjóðinni jólaávarp í boði rásar fjögur. Óskaði Bretum til hamingju með Jesúm Krist og hvatti þá til að fara að kenningum hans. Það væri vilji þjóða heimsins. Andstaða við orð spámanna á borð við Jesúm væri orsök vandræða heimsins núna. Auðvitað fór erindið í taugar Moggans og valdamanna. Kölluðu hann morðóðan ofsatrúarmann, sem vildi Ísraelsríki illt. Amadinejad fetar hjá rás fjögur í fótspor Brigitte Bardot, Jamie Oliver og fleira frægðarfólks. Ávörp þeirra áttu að gefa óvenjulegt sjónarhorn á jólin og jólaboðskapinn. Ekki veitir okkur af fjölbreytni.
Heimsveldin í Adenflóa

Í fyrsta skipti í rúmar fimm aldir hafa kínversk herskip verið send til fjarlægra hafa. Þau eru komin í Aden-flóa, þar sem þau verja kínversk skip fyrir sjóræningjum frá Sómalíu. Þar eru fyrir herskip frá Bandaríkjunum, Indlandi, Rússlandi, Íran og Evrópusambandinu. Sá listi segir okkur nokkuð um, hverjir telji sig vera heimsveldi akkúrat núna. Sjóræningjarnir eru harðskeyttir, hafa ráðist á 110 skip á árinu og tekið 42 þeirra. Sameinaðar gerðir sex heimsvelda ættu að duga til að fást við eitt minnsta ríki múslima í heiminum. Nú þegar hafa þýzkt og indverskt herskip hleypt af skoti.
Franskt í eldhúsinu

Skýr er munur franskrar og japanskrar matreiðslu annars vegar og annarra hefða hins vegar. Frönsk og japönsk matreiðsla leggja áherzlu á hráefnið og bragðgæði þess. Önnur matreiðsla leggur áherzlu á krydd og kryddsósur. Hráefnið er þar hlutlaus grunnur. Þess vegna kunna þjóðir Suðaustur-Asíu ekki að elda ferskan flatfisk íslenzkan. Hann er of laus í sér fyrir þeirra hefðir, kallar á snögga eldun. Kattamatur, sagði slíkur kokkur. Íslenzk gæðamatreiðsla er þáttur af franskri matreiðslu. Hráefnið fær að njóta sín. Við erum heppin að fylgja hefðum hráefnis fremur en sósu- og grýtuhefðum.
Spádómar rættust öfugt

Vesturlönd fara halloka í heiminum fyrstu ár þessarar aldar. Síðasta öld var bandaríska öldin, en síðan hafa völd og áhrif Bandaríkjanna þorrið. Sjálft þjóðskipulagið, sem Bandaríkin gáfu heiminum, hnattvæddur markaðsbúskapur, riðar til falls. Stríð Bandaríkjanna tapast eitt af öðru, allt frá Víetnam, yfir til Íraks og Afganistans. Rússar rífa meiri kjaft en nokkru sinni fyrr og Kínverjar ráða gengi dollarsins. Þvert á skoðanir spámannsins Francis Fukuyama hefur veraldarsagan ekki komizt á vestrænan leiðarenda. Allt það, sem okkur var áður kennt, hefur snúizt í upp í andstæðu sína. Líka Ísland.
Fornar þjóðir dóu út

Víða í sögunni eru þjóðir, sem kusu að deyja. Þannig voru Grænlendingar, sem kusu að halda evrópskum háttum. Kunnu ekki að lifa í samræmi við landgæði, dóu úr kulda og vosbúð og sulti. Þannig voru íbúar Páskaeyjar, sem reistu höggmyndir og hjuggu allan skóg, settu þjóðarhag á hausinn. Þannig duttu Mayar úr veraldarsögunni eftir að hafa byggt fræga píramída í Mið-Ameríku. Kannski verða örlög Íslendinga hin sömu, að verða sagnfræðileg þjóð. Fræg fyrir Íslendingasögur, en óhæf til að lifa í heimi ímyndaðra peninga. Margar þjóðir hafa valið sér vitlausa leiðtoga, en fáar eins skyni skroppna og við.
Spámenn fyrr og nú

Kelvin lávarður, forseti konunglega brezka vísindafélagsins, sagði 1883, að röntgenmyndir væru svindl. William Preece, póstmeistari Breta, sagði 1878, að Bretar þyrftu ekki síma, þeir hefðu næga sendisveina. Darryl Zanuck bíómyndagreifi sagði 1946, að sjónvarp væri leiðinlegt og vonlaust. Ken Olsen, forstjóri DEC, sagði 1977, að fólk þyrfti ekki tölvur heima hjá sér. Bill Gates, forstjóri Microsoft, sagði 1981, að tölvur þyrftu aðeins 640 KB minni. Howard Aiken hjá IBM sagði 1985, að tvær tölvur mundu nægja heiminum. Alan Sugar, forstjóri Amstrad, sagði 2005, að iPodinn yrði dauður fyrir jól.
Jósef í litlum metum

Breki afastrákur: Ég verð Jósef í jólaleikritinu í skólanum. Amma: Er það ekki gaman? Breki: Ég hefði heldur viljað vera vitringur. (Skömmu síðar) Amma: Sæll Jósef. Breki: Ert þú þá kannski guð.
Þegar aparnir taka völdin

Hvað gerist, þegar fáfræði hittir sjálfsdýrkun hittir smekkleysu hittir skrílræði. Aparnir taka völdin. Það er veraldarvefurinn, segir Andrew Keen samfélagsrýnir í bókinni The Cult of the Amateur. Þá kveðja menn fræðinga og hliðverði fortíðarinnar og aparnir yrkja framtíðina. Dálæti manna á vefnum fylgir hatur á hefðbundnum fjölmiðlum og hefðbundinni afþreyingu. Keen talar um Vefinn 2.0, sem felist í að “göfugir” viðvaningar leysi “stóra bróður” af hólmi. Hafni þekkingu og hæfni gamalla hliðvarða. Úr því verði nýtt lýðræði, þar sem enginn hlusti, allir útvarpi sjálfum sér í síbylju. Segir Keen.
Loksins endurreistur

Kaþólska kirkjan færir sig í rykkjum fram í nútímann. Ratzinger páfi sættir sig ekki við homma. Telur þá meiri vanda en umhverfisvandann. En hann er orðinn sáttur við Galileo Galilei eftir fjórar aldir. Galilei smíðaði sjónauka og hélt síðan fram, að jörðin snerist um sólina. Urban VIII vildi ekki samþykkja og þvingaði Galileo til að draga það til baka. Sagan segir Galileo þá hafa tautað: “Og hún snýst samt”. Nú birtast í LOsservatore Romano greinar um ágæti Galileo og kenninga hans. Tvær slíkar birtust á mánudaginn. Formlega var Galileo endurreistur á kirkjuráðstefnu í nóvember.
Yfirfærsla að persónu

Algengasta röksemdafærsla Íslendinga felst í að tala um andstæðing umfram málefni. Á gömlu tungumáli rökfræðinnar heitir það “reductio ad hominem”. Má þýða sem yfirfærsla að persónu. Í stað þess að ræða málsefni tala menn um málsaðila. Ráðast á óviðkomandi atriði í sögu eða skoðunum andstæðings og yfirfæra það á málsefnið. Kjallaragreinar eru fullar af þessu og bloggið enn frekar. Margir bloggarar þekkja enga aðra aðferð við að höndla ágreining. Yfirfærsla að persónu felur raunar í sér, að rugludallarnir breyta bara umræðuefni. Fullyrða í rauninni: “Jón segir A, Jón er vondur, A er vont.”
Stormsker hefur orðið

Sverrir Stormsker er einn bezti samfélagsrýnir landsins. Hann segir: “Enn kemur Björgvin G. af fjöllum einsog rammvilltur jólasveinn í öllum málum og enn er Geir fálmandi og hikstandi einsog blindur róni og enn eru gefin loðin svör og fólki haldið í þoku og óvissu og enn er “verið að skoða málin” (stinga þeim undir stól) og enn eru málin “í ákveðnum farvegi” (í pappírstæturunum) og enn sitja sömu strumparnir í bönkunum og enn láta hákarlarnir greipar sópa um allt fémætt sem eftir er í brunarústunum og enn sefur Fjármálaeftirlitið og enn ganga útrásarhryðjuverkamennirnir lausir.”
Hvítþvottarnefnd kerfiskarla

Tveir kerfiskarlar hafa verið skipaðir í hvítþvottarnefnd stjórnvalda og bíða þar eftir einni kerfiskerlingu. Hvorki hef ég trú á, að Páll Hreinsson hæstaréttardómari né Tryggvi Gunnarsson umboðsmaður efist um, að ríkið hafi alltaf rétt fyrir sér. Þeim hefur verið falið að finna, að þjóðarhrunið sé engum að kenna. Það hafi komið eins og þruma úr heiðskíru lofti. Og enginn beri á því neina ábyrgð. Ferill þeirra bendir til, að þeir séu innvígðir og innmúraðir lögfræðingar, sem ekki muni sjá nein lögbrot. Eina vitið var að skipa bara útlendinga í rannsóknarnefnd um þjóðarhrunið.
Sjúklingar borga fyrir flokka

Með 4.000 króna inntökugjaldi á spítala ætlar ríkisstjórnin að ná sparnaði í heilbrigðisgeiranum. Svipuð upphæð og hækkun á styrkjum til flokkanna. Sama er, hversu hrunið er mikið, alþingismenn sjá um sig og sína. Þeir passa, að eftirlaunalög pólitíkusa gangi ekki til baka og að stjórnmálaflokkarnir fái sextíu milljón króna hækkun milli ára. Ef þið vissuð ekki áður, hvernig alþingismenn hugsa, þá vitið þið það núna. Þeir eru allra manna sérdrægastir fyrir sig og sína.
Stefán Stikkfrí Stefánsson

Það voru ekki neyðarlögin, sem sögðu Stefáni H. Stefánssyni að fjárfesta í ónýtum pappírum illa rekinna fjárglæfrabanka og krosseignarfélaga. Það voru ekki neyðarlögin, sem þvinguðu hann til að fjárfesta í fyrirtækjum án framtíðar. Sem rúlluðu annað hvort í hruninu eða eru nú í gjörgæzlu hjá skattgreiðendum. Stefán H. Stefánsson var stjórnarformaður Landsvaka. Hann brenndi peninga innistæðueigenda á svokölluðum öruggum reikningum. Þjáist af sama sjúkdómi og allir aðrir, sem eiga þátt í hruni þjóðarinnar: Hann segist ekkert rangt hafa gert og enga ábyrgð bera á neinu. Hann er bara stikkfrí.
Böndin berast að Árna og Björgvin

Geir Haarde neitaði í gær á alþingi að hafa vitað um tilboð brezka ríkisins og fjármálaeftirlits þess. Fyrir þrjátíu milljarða króna bauðst það til að yfirtaka ábyrgð á IceSave reikningum Landsbankans. Ef þessu tilboði hefði verið tekið, væri hér ekkert hrun, bara kreppa eins og í útlöndum. Tilboðið gufaði upp. Davíð Oddsson sagðist hafa haft óskýrar fréttir af því. Böndin berast annað hvort að Árna Mathiesen eða Björgvin Sigurðssyni, sem á þessum tíma áttu samskipti við Alistair Darling, fjármálaráðherra Bretlands. Þeir hafa misskilið tilboðið, gleymt því eða talið ástandið skárra en það var.
Handtakið bankastjóra og Bjögga

Landsbankinn hefur játað að hafa logið að sparifjáreigendum. Kallar það mistök. Staðreyndin er, að bankastjórar, sjóðsstjórar og bankaráð bankans höfðu glæpsamlega fé af fólki. Tími er kominn til, að þeir Sigurjón Árnason og Halldór Kristjánsson verði handteknir og yfirheyrðir. Einnig stjórnendur Landsvaka og IceSave deilda bankans. Og alls ekki sízt eigendur bankans, Björgólfarnir tveir. Í Landsbankanum voru reknir mestu fjárglæfrar í sögu þessa lands í skjóli einkavinavæðingar. Ófært að láta þetta róttæka gengi áfram reka á reiðanum í samfélaginu án beinskeyttra aðgerða ríkissaksóknara.
Loddarar Samfylkingarinnar

Loddarar eru allir þingmenn Samfylkingarinnar. Ójafnaðarflokknum tókst að bjarga forréttindum þingmanna fyrir horn í dag. Samfylkingin felldi tillögu um, að eftirlaun þeirra yrðu hin sömu og opinberra starfsmanna. Í staðinn samþykkti krataflokkurinn að framlengja ósómann til sumars og sumt af honum varanlega. Þetta er það, sem við er að búast af Samfylkingunni. Hún hefur stimplað sig inn sem hægri sinnaður ofsatrúarflokkur. Til marks um það telur hún ekki svara kostnaði að skattleggja ríkt fólk eins og fátæklinga. Hún neitaði að hækka fjármagnstekjuskatt til jafns við launatekjuskatt.
Hraðari hækkun sjávar

Stundum er sagt, að umhverfisvinir máli skrattann á veginn. Á ekki við um bráðnun Grænlands. Ísinn þar bráðnar hraðar en talið hefur verið. Samkvæmt gervihnattamyndum frá bandarísku geimferðastofnuninni. Hefur í för með sér hraðari hækkun á yfirborði sjávar. Hún er orðin meiri en hægt er að ráða við með kunnum aðgerðum gegn mengun andrúmslofts. Aukinn hraði eykur vanda strandbyggða, til dæmis í Hollandi og á Kyrrahafseyjum. Einnig eykur hún vanda á strandlengjum varnargarða, svo sem í Reykjavík og víðar á höfuðborgarsvæðinu. Hvað sem Björn Lomborg og Fiskifélag Íslands segja.
Spilltur Lúðvík vælir

Lúðvík Bergvinsson krati er einn af forstjórum íslenzkrar spillingar. Átti sem þingflokksformaður þátt í að koma upp spilltum eftirlaunum pólitíkusa. Er einn af þeim, sem ber ábyrgð á hruni Íslands. Stendur í vegi fyrir tímabærri rannsókn á málum, sem gætu komið upp um spillingu. Hann vill bara rannsókn einhvern tíma í óvissri framtíð. Segist jafnframt vera saklaus, unz sekt sín sé sönnuð. Slík formúla gildir ekki í samfélagi, þar sem spilltur þingflokksformaður hindrar gegnsæi. Fáir hlusta á Lúðvík Bergvinsson væla undan sanngjarnri og vægðarlausri gagnrýni í bloggi. Hann ætti að þegja.
Obama er styrjaldarsinni

Condoleezza Rice segir í dag í

Financial Times, að Barack Obama muni fylgja stríðsstefnu George W. Bush. Sem var búinn að semja við leppstjórn sína í Írak um brottför hernámsliðsins. Ekki er líklegt, að Barack flýti því ferli. Hann er líka sagður styðja fjölgun í hernámsliðinu í Afganistan um tugi þúsunda. Þar hafa stjórnarandstæðingar sótt fram að undanförnu. Rice talar sérstaklega um, að Obama muni halda áfram andstöðu Bush við kjarnorkuáætlun Írans. Og allir vita, að Obama er hallari undir Ísrael en sjálfur Bush. Þótt Obama sé framför í umhverfismálum, er hann alls engin framför í stríðsmálum.